כּוֹמֶסֶת סוֹד / הרב ליאור אנגלמן
נַהֲרוֹת דְּיוֹ עַל גְּלִילֵי קְלָף 
בִּקְּשׁוּ לַחְשׂוֹף מִסְתָּרַיִךְ.
קֶסֶת סוֹפֵר וְנוֹצַת מְשׁוֹרֵר -
לְגַלּוֹת אֶת סוֹד אֲבָנַיִךְ.

אַלְפַּיִם שְׁנוֹת שְׁטוּפוּת בִּדְמָעוֹת 
כִּסּוּפִים וּנְהִי יְלָדַיִךְ.
קוֹרְעִים, בּוֹכִים, מְיַחֲלִים 
לַחֲזוֹת בְּזִיו פָּנַיִךְ. 

הֲתְגַלִּי יְרוּשָׁלַיִם אֶת סוֹדֵךְ, 
הֲיִפָּתְחוּ לְפָנֵינוּ שְׁעָרַיִךְ? 
הֲתִרְמְזִי מְעַט מִן הַכַּמּוּס 
מִבַּעַד לִשְׁתִיקַת הַרְרַיְךְ? 

עִיר שֶׁחֻבְּרָה, הֲתוּכְלִי- 
לְחַבֵּר גַּם אוֹתָנוּ, בָּנַיִךְ?
הֲתֵדְעִי לְסַלֵּק הַשִּׂנְאָה, 
לְבַל יִסָּדְקוּ חוֹמוֹתַיִךְ? 

אָזְנַיִם לְכֹתֶל אַבְנֵי הַחַיִּים 
שָׁמְעוּ קוֹל תְּפִלּוֹת אֲסִירַיִךְ. 
פִּתְחִי גַּם אַת פִּיךְ, לַחֲשִׁי אֶת רָזֵךְ 
עַד יַשּׁוּבוֹ בָּנַיִךְ אֵלַיִךְ.

מְלֵאֲתִי מִשְׁפָּט, אֵימָתַי 
יָלִין צֶדֶק בְּלֵב מַנְהִיגַיִךְ? 
קִרְיָה נֶאֱמָנָה, בְּטוּבֵךְ 
לַמְּדִי אֱמוּנָה אֶת שָׂרַיִךְ. 

שַׁבְנוּ אֵלַיִךְ שְׁלִישִׁית, 
מַאֲמִינִים וְכוֹפְרִים בֵּין יָדַיִךְ. 
זַעֲקִי- צַעֲקִי אֶת סוֹדֵךְ ,
לֹא נַשְׂכִּיל לְגַלּוֹת בִּלְעָדַיִךְ. 

עִיר שֶׁחֻבְּרָה , הֲתוּכְלִי- 
לְחַבֵּר גַּם אוֹתָנוּ אֵלַיִךְ? 
הֲתֵדְעִי לְהָאִיר אֱמוּנָה, 
לְבַל נִתְנַכֵּר לִפְלָאַיִיךְ?